Crisanto, creador de corais | Galicia Digital\nCrisanto, creador de corais\nEstá a piques de cumprirse un ano (o 11 de marzo) da publicación neste Testemuñas dunha reportaxe sobre a Coral Ansuíña de Baños de Molgas, na que comentaba que un dos grandes artífices que fixo posible que xente desa vila pasase dos "sachos ás habaneras", fora o Padre Paúl Crisanto Fernández. E nela xa comentaba que este home era merecente dunha pequena homenaxe por parte dun servidor. Pois aínda que non fun moi seguidor da Coral (por culpa da miña estancia en Madrid), si souben dos seus andares grazas á miña nai e si me admirou sempre o tesón e a ansiedade dunhas persoas que, algunhas delas, non tiñan nin idea do que era unha nota musical; tan só cantaban "á súa maneira" cavando nas hortas e nas patacas.\nCrisanto Fernández creo que lles ensinou algo máis que notas musicais... daba gusto ver saír a Lola da casa cos seus setenta anos coa carpeta debaixo do brazo e dicíndome "imos ensaiar". E notábaselle na cara e no ton da voz que aquilo era algo moi serio, era algo máis ca dicir "vou tornar a auga". Daba gusto apreciar cómo un grupo de xente, de veciños, incluso coas súas diferenzas económicas, sociais, de emprego, etc. se xuntaban e convivían durante un par de horas ou máis, e "facían piña". Creo que Crisanto era a lazada da corda: que a apertaba ou a afrouxaba, segundo a ocasión, para que ninguén se lle fose "por peteneras", que non se lle saísen pola tanxente. Hai que lembrar que non todos temos a voz de Rocío Jurado ou de Nino Bravo, aínda que moitos intentamos imitalos. Grazas a este home bondadoso puiden escoitar á miña nai cantando e sen chamar a atención. Lembro de neno a vergonza que pasaba na misa ó ver cómo a xente se revolvía ante a voz da miña proxenitora. A verdade é que destacaba, e non pola modulación, senón polo volume. O director da Coral Ansuíña soubo moldearlla.\nCrisanto Fernández Seoane naceu o 17 de agosto de 1942 en Reza, parroquia de Carracedo, concello de A Peroxa. Era o penúltimo de trece irmáns (calquera ve hoxe unha familia desas) Estudou primaria en Fraguas (Quintela de Leirado) e o bacharelato, como non, no colexio dos Milagres. Non sei por que, pero dáme que neste lugar estudou máis da metade da provincia de Ourense e parte do estranxeiro. Ó rematar no colexio do monte Medo de Baños de Molgas, tivo que largar para Vilafranca do Bierzo, porque era a onde ían os que se "presumía" que estudaban para curas. Cando concluíu co bacharelato seguiu con Filosofía en Hortaleza (Madrid) e Teoloxía en Santa Marta de Tormes (Salamanca). Tamén acadou a carreira de piano.\nEntrou no Seminario Interno o 18 de setembro de 1960, que o fixo en Hortaleza, e incorporouse definitivamente á Congregación dos Paúis xusto cinco anos máis tarde. Ordenárono diácono o 30 de maio de 1968 en Santa Marta de Tormes. Axiña o mandaron como organista a unha parroquia de Madrid, á de San Roberto Belarmino, onde se mantivo un ano, xa que marchou para Vilafranca do Bierzo, tamén como organista e como profesor. Alí estivo durante sete anos, ata 1976, que foi cando o destinaron ó colexio de San Narciso de Marín, en Pontevedra.E de aquí, faltaría máis, ós Milagres, no 1980; de aí que eu non chegase a telo de profesor, xa que este molgués que escribe rematara alí os seus estudos no 1978, creo. Crisanto ensinou nos Milagres ata 1991, é dicir, ata que pechou o colexio; pero incorporouse á Comunidade do propio Santuario do Medo. No 2003 marchou para parroquias de Andalucía durante cinco anos, e logo xa se incorporou definitivamente a Santa Marta de Tormes, onde tras case dous anos de enfermidade (o último prostrado na cama e sen apenas recoñecer a ninguén -demasiado novo para isto), finou o día 16 de decembro de 2010, hai xa seis anos.\nCerto que o motivo desta reportaxe débese á labor que realizou coas Corais Ansuíña de Baños de Molgas e Albricias de Maceda, pero non quero deixar pasar por alto o tempo que lle dedicou á etnia xitana desta última localidade coas súas iniciativas culturais para favorecer a integración dos mesmos, nin tampouco hai que esquecer a súa tarefa na prisión de Pereiro con, tamén, os reclusos da citada etnia.\nCrisanto Fernández Seoane pode que falase pouco, que fose un chisco apoucado, pero era un bo home, paciente, xeneroso, amable, sinxelo, bo compañeiro e moi amante dos pobres. Pero ante todo, foi o que soubo mesturar os sachos coas habaneras.


Concello de Barro - Brinca vai! Paco Nogueiras - 2\nEstás en: Barro > articulos > Brinca vai! Paco Nogueiras - 2\nBrinca vai! Paco Nogueiras - 2\nSÁBADO DÍA 20 DE DECEMBRO\nÁS 12:00 DA MAÑÁ\nNO SALÓN DE ACTOS DA BIBLIOTECA PÚBLICA MUNICIPAL DE BARRO.\nO programa de dinamización lingüística FalaRedes, organizado pola Consellería de Cultura, Educación e Ordenación Universitaria, por medio da Secretaría Xeral de Política Lingüística, incorpora unha sexta proposta para pechar a edición de 2014. Trátase de Brinca vai de aquí a acolá!, un concerto-obradoiro que chegará a 26 concellos da Rede de Dinamización Lingüística (RDL) da Xunta de Galicia nos derradeiros meses do ano, da man do actor e músico Paco Nogueiras.\nTras o éxito colleitado ata o momento polas tres actividades infantís postas en marcha polo FalaRedes –o concerto Toc Toc, a obra de teatro As fabas máxicas e o concurso Os Bolechas e o Sabichón–, Brinca vai de aquí a acolá! preséntase co mesmo obxectivo: achegar o galego á xente miúda de xeito lúdico e divertido.\nDirixido a nenos e nenas e as súas familias o concerto-obradoiro está baseado no libro-disco Brinca vai!, que triunfa entre a cativada. Unha proposta na que a música, as cancións, o humor e o enxeño toman a palabra para convidar á creatividade e a viaxar ao longo dos doce meses do ano achegándolle á xente miúda da casa as tradicións, a natureza, os xogos ou as festas populares.\nNo plano musical, en Brinca vai de aquí a acolá! Paco Nogueiras bota man dun amplo abano de estilos e contrastes, dende o tecno ao rock, pasando polo reggae ou a música electrónica, aínda que sen esquecer as influencias tradicionais. Atractivos ritmos cos que este divertido artista ao que sempre acompaña o seu característico chapeu non tarda en conquistar o público infantil.\nA música actúa así unha vez máis como fonte de transmisión do galego ao promover que a xente miúda siga cantando as cancións tras finalizar a actividade, na que os nenos e nenas cantan, bailan e brincan, gozando dunha auténtica festa na nosa lingua.\nComa sempre en FalaRedes, a entrada será libre e de balde ata completar a capacidade das salas. O programa de fomento do galego pechará esta terceira edición con preto de 200 sesións lúdicas a través de seis propostas de lecer no noso idioma.\nToda a información sobre FalaRedes 2014 estará dispoñible no web da Secretaría Xeral de Política Lingüística www.xunta.es/linguagalega/falaredes_2014 e nas redes sociais.


A Deputación abre o proceso de licitación dunha senda peonil en Negreira - Lindeiros\nBy Lindeiros on\t 7 Setembro, 2018 Negreira\nNegreira, 7 de setembro do 2018 – Negreira contará cunha nova senda peonil cun investimento por parte da Deputación da Coruña de 75.398 euros.\nO anuncio de apertura de prazo para a presentación de ofertas para esta obra foi xa publicado esta semana no BOP. A construción da senda peonil será en formigón, asentada sobre unha capa de zahorra artificial e limitada con bordillo nos primeiros 420 metros. Previamente levarase a cabo a demolición dos pavimentos e pasos salvacunetas existentes, así como o desbroce da superficie, retirando a maleza e árbores existentes na zona. A senda coincide co enlace da estrada da Deputación 1302 coa rúa Malecón.\nO primeiro tramo da senda contará con novas beirarrúas pola marxe esquerda, con ancho variable en función do espazo dispoñible. O segundo tramo, que discorrerá pola marxe dereita (no esquerdo xa hai beirarrúas) disporá dun ancho total de 1,20 metros, discorrerá a unha cota lixeiramente inferior á da estrada e contará con sistema de recollida de pluviais. Finalmente no terceiro tramo, na zona máis urbana, a beirarrúa discorrerá pola marxe esquerda no acceso rodado á praza do Cortón. Todas as obras están adaptadas para garantir a accesibilidade e a supresión de barreiras arquitectónicas.\nAs empresas interesadas poden presentar as súas ofertas a través da Plataforma de Contratación do Sector Público até o vindeiro 1 de outubro.


Pedro Antonio de Alarcón - Wikipedia, a enciclopedia libre\nPedro Antonio de Alarcón y Ariza, nado en Guadix o 10 de marzo de 1833 e finado en Madrid o 19 de xullo de 1891, foi un escritor e político español.\nRetrato de Pedro Antonio de Alarcón.\nPedro Antonio de Alarcón e Pedro A. de Alarcón\n10 de marzo de 1833\n10 de xullo de 1891 e 19 de xullo de 1891\npoeta, escritor, xornalista, político, dramaturgo e diplomático\n2.2 Contos reunidos\n2.5 Libros de viaxes\n2.6 Recompilación de artigos\n2.7 Outras obras\nNaceu no seo dunha familia de orixe fidalga pero de escasos recursos económicos. En 1847 comezou a estudar leis en Granada, pero por mor mala situación económica da familia ten que volver a Guadix, alí estuda teoloxía e no seminario representou as súas primeiras comedias.\nEn 1853 deixou Guadix, instalouse en Cádiz e dirixiu El Eco de Occidente, de carácter republicano e revolucionario onde publicou os seus primeiros relatos, despois dunha primeira estadía en Madrid, que resultou un fracaso, instalouse de novo en Granada, alí segue a editar El Eco de Occidente e organizou un grupo literario coñecido como Cuerda granadina.\nParticipou na sublevación de 1854, dirixíndoa en Granada e ocupando o concello, o depósito de armas e a capitanía xeneral, logo fundou La Redención e en setembro marchou a Madrid xunto aos outros membros do grupo granadino, colaborou en El Látigo.\nAlarcón sufriu unha mudanza ideolóxica cara un catolicismo conservador. Colaborou en xornais como La Ilustración ou El Mundo Pintoresco e participou na campaña africana baixo o mando do xeneral Antonio Ros de Olano (1859-1860).\nMembro destacado da Unión Liberal de Leopoldo O'Donnell, foi deputado e senador e en 1875 ingresou na Real Academia Española\nMonumento en Guadix.\nRecompilación de artigosEditar\nWikimedia Commons ten máis contidos multimedia na categoría: Pedro Antonio de Alarcón\nObras dixitalizadas de Pedro Antonio de Alarcón Biblioteca Digital Hispánica, Biblioteca Nacional de España.\nPortal dedicado a Pedro Antonio de Alarcón Biblioteca Virtual Miguel de Cervantes\nPedro Antonio de Alarcón na Biblioteca Virtual Miguel de Cervantes.\nObras de Pedro Antonio de Alarcón no Proxecto Gutenberg\nTraído desde "https://gl.wikipedia.org/w/index.php?title=Pedro_Antonio_de_Alarcón&oldid=5317755"\nÚltima edición o 27 de novembro de 2019 ás 20:53\nA última edición desta páxina foi o 27 de novembro de 2019 ás 20:53.


TRÍATLON FERROL, PRIMEIRO CAMPIÓN GALEGO DE TRÍATLON POR EQUIPOS RELEVOS MIXTOS - Fegatri\nTRÍATLON FERROL, PRIMEIRO CAMPIÓN GALEGO DE TRÍATLON POR EQUIPOS RELEVOS MIXTOS\nO Tríatlon Ferrol logrou hoxe en Viveiro o primeiro título de campión galego Galego de Tríatlon por equipos relevos mixtos. Foi a primeira edición desta especialidade que está collendo cada vez máis importancia a nivel internacional, pensando xa na posibilidade de sumar unha proba por equipos nos Xogos Olímpicos. Ademais, hoxe tamén se disputou o Tríatlon Popular de Viveiro cos triunfos de Beatriz Tenreiro (Tríatlon Lugones) e Iago Lorenzo (Tri-Penta Terras de Lugo) na categoría absoluta.\nPola mañá celebrouse o Galego de relevos mixtos, nunha proba que se decidiu no primeiro segmento realizado por Melina Alonso. A deportistas do Ferrol deu a quenda con máis de dous minutos de distancia sobre o segundo clasificado, polo que os seus compañeiros só tiveron que xestionar a distancia. A emoción chegou na última quenda, xa que Marcos Ruiz tivo unha picada na bicicleta o que lle fixo perder bastante tempo e Alberto Castiñeira, do Arcade, logrou remontar moito, pero sen posibilidade de arrebatarlle o triunfo ao Ferrol. Desta forma, o título de campión galego foi para o Tríatlon Ferrol (01:38:41), mentres que segundo foi o Arcade Inforhouse A (01:38:48). A terceira posición foi para o Arcade B (01:42:17), mentres que a cuarta posición (bronce no Galego) foi para o Tri-Penta Terras de Lugo (01:46:14).\nNesta especialidade de equipos de relevos mixtos os conxuntos están formados por catro integrantes (dous homes e dúas mulleres). Cada deportista terá que facer un mini tríatlon (250 metros de natación, 8 quilómetros de ciclismo e 1.500 metros de carreira a pe) e dar a quenda ao seu compañeiro. A primeira en saír é unha muller, que cede o paso a un home a así sucesivamente.\nTríatlon Popular de Viveiro. Pola tarde disputouse o Tríatlon Popular de Viveiro coas vitorias de Beatriz Tenreiro (Tríatlon Lugones) e Iago Lorenzo (Tri-Penta Terras de Lugo) na categoría absoluta. Nesta proba participaron 70 deportistas e as distancias foron de 750 metros de natación, 20 quilómetros de ciclismo e 5 de carreira a pe.\nNa categoría feminina Beatriz Tenreiro amosou unha gran superioridade sobre o súas competidoras cun tempo de 01:08:17, mentres que segunda foi Iria Di-John (Tri-Penta) a máis de sete minutos e terceira Marta Gil (Tríatlon Riazor) cun tempo de 1:16:30.\nNa proba masculina houbo un pouco máis de emoción. O triunfo foi para Iago Lorenzo Soto (Tri-Penta Terras de Lugo) cun tempo de 01:00:16. A pouco menos dun minuto chegou Cristóbal Dios (Tri-Penta Terras de Lugo) e terceiro clasificado foi Jacobo Crespo (Olímpico de Vedra) cun tempo de 1:01:36.\nCadete: Noelia Serantes (Natación Cedeira) e Antonio Souto (Cidade de Lugo)\nJúnior: Iria Di-John (Tri-Penta Terras de Lugo) e Manuel J. Rodríguez (independente).\nVeterán 1: Virgina Giménez (independente) e Antonio García Sobrado (independente)\nVeterán 2: Luis R. González Vizoso (independente)\n← Prev: SUSANA RODRÍGUEZ GACIO, QUINTA NOS XOGOS PARALÍMPICOS Next: SUSANA RODRÍGUEZ: "O QUINTO POSTO DÉIXAME UN SABOR MOI AGRIDOCE" →


Recensión: Nosoutras, de María Victoria Moreno - O Recuncho Do Lector\nBo día lectores! imos falar de relatos que maría Victoria Moreno redactou para un público mais adulto. Como xa sabedes esta atura escribiu sobre todo para os cativos pero tamén ten textos escritos para lectores un pouco mais maiores. Falemos de nosoutras.\nO presente volume recolle sete textos que María Victoria Moreno escribiu en diferentes etapas da súa traxectoria literaria e que comparten o feito de non estar escritos pensando no público máis novo. Os relatos «O aguinaldo», «As follas feren xemendo», «Contra a noite» e «A casa das Marías» corresponden a unha etapa na que aínda non tomara a firme decisión de entregarse á lingua galega. Ao contrario que acontece cos relatos «A gaiola», se cadra a súa primeira contribución á nosa literatura, e «Nocturno en tres tempos».\nCompleta esta recompilación o texto «Nosoutras», que pola súa importancia dálle título a este libro.\nNeste libro María Victoria Moreno fala do papel da muller, da violencia de xénero, de sentimentos, da soidade, da guerra… Sete relatos que achegan unha historia e transmiten un remuíño de sensacións.\nQuizá iso sexa o mais importante desta autora, a súa capacidade de achegar tanto cunha pequena historia. María Victoria Moreno deu voz a quen non a tiña, creou historias para aqueles os que non llas escribían e reivindicou o papel de todas esas mulleres que amaban as letras e o galego coma ela.\nEste libro comeza cun texto da autora falando dela e das súas compañeiras mestras e escritoras. “Nosoutras somos cinco mulleres de Galicia, é dicir, cinco entre as mulleres que neste recanto do mapa viven”\nComo xa dixen atopamos textos que falan da soidade, do amor, da violencia de xénero, da familia e todo isto con mulleres coma protagonistas. Mulleres que loitan, que aman, que sofren, que choran. Mulleres que crean mundos de tinta e papel. Mulleres que loitan cada día e que agasallan os cativos con pequenos sorrisos.\nA edición que adorna e garda estes textos e unha preciosidade que está moi ben coidada.\nCategorías Reseñas Etiquetas Letras galegas 2018, María Victoria Moreno, nosoutras, recensión, Urco editora Navegación de entradas


BNG reclama ao Goberno do Estado mellorar a seguranza viaria na N-642 no Concello de Foz - Novas - BNG - Bloque Nacionalista Galego\n14 set. 2021 - 13:35\nInfraestruturas Congreso Foz N-642\nO deputado do BNG no Congreso, Néstor Rego, rexistrou distintas iniciativas despois da súa visita a Foz, acompañado por representantes da Asociación de Veciños “Os Castros” de Cangas de Foz, para que o Goberno do Estado mellore a seguranza viaria da N-642 nas interseccións coas estradas LU-152 e LU-162. Rego recolle así a demanda da veciñanza e do BNG de Foz de acometer a construción dunha rotonda ou glorieta que facilite a fluidez do tráfico e reduza o risco de accidentes na altura da parroquia de Cangas. Permitiría afemais facilitar o acceso até a zona de dotacións e servizos que se atopan no outro lado da vía.\nAsí mesmo, sinala como “urxente” que se acometa esta actuación na estrada e “a construción dunha rotonda que permita un acceso máis fluído do tráfico e prever pasos seguros para os peóns que queren acceder ao campo de fútbol, centro cívico, praia dos Castros...”.


Sobre implantacións | Galicia Digital\nO venres pasado foi o Día do Libro. Sabedes que non son nada partidario dos Días de... Porque ninguén me sacará da cabeza que son días implantados polo Corte Inglés ou semellantes. Ademais, todas esas celebracións deberían de levarse a cabo todos os días. As nais non só son nais o primeiro domingo de maio, nin os pais o día de san Xosé ou 19 de marzo.\nO Día do Libro... que mo pregunten a min, que non perdo ningún día en todo o ano sen ler algunha páxina. E desde que me xubilei non fago outra cousa que ler. Tan só deixo de ler cando teño que escribir estas crónicas. Os Días de teñen que ser todos os días, non só un en concreto.\nTamén todos os días, desde hai un tempo para acá, a prensa galega lle dedica páxinas e máis páxinas ás eleccións madrileñas. Como se a nós nos repercutira moito tal acontecemento. Houbo días nos que cheguei a pensar que nin ás galegas se lles dedica tanto espazo. Claro que, pensando un pouco friamente, ó final será verdade que dependemos moito dos de máis alá do Padornelo. Sempre bailamos ó son que nos tocaron.\nA semana que nos deixou tamén deu para un asunto que foi e non foi. A Superliga. A Superliga dun puñadiño de ricos para facerse aínda máis ricos... á costa dos pombos. As críticas foron tan duras que, o dito, foi e non foi. Eu tampouco son partidario dela, pero tamén é verdade que me gustaría ver sempre un Bayern de Munich-Liverpool, por exemplo, en vez dun Atalanta-Ferencváros. E sei que o 90 por cento deses críticos lles pasará o mesmo; que no bar non haberá ninguén vendo un Dinamo de Zagreb-Roma e si sentarán ante as pantallas para ver un Barcelona-Manchester City. Foi e non foi, mais intúo que non tarda nin cinco anos en ser. Lévase xa moitos anos falando desa Superliga que, ó final, non lle quedará outra que caer, que implantarse.\nOnde non se implanta nada parece que é no concello de Ourense. A ver, non quero criticar moito porque non vivo nel (e como comprenderedes, pois case nin me vai nin me vén), pero polo que leo nos xornais, iso debe ir moito máis alá do caos. E todos o saben, e todos o ven, pero por unha mingurria de nada, ninguén quere dar o primeiro paso para que todo cambie. E se algún o quere dar, os outros poñen atrancos a esgalla. Como se adoita dicir: uns polos outros e a casa sen varrer.


LAV a Galicia: Visitando as obras da nova estación de alta velocidade de Sanabria - Blog de Celso Delgado\nHome Ferrocarril LAV a Galicia: Visitando as obras da nova estación de alta velocidade de Sanabria\nLAV a Galicia: Visitando as obras da nova estación de alta velocidade de Sanabria\nViaxo hoxe por estrada a Madrid e no traxecto visito as obras da nova estación\nde alta velocidade de Sanabria (Zamora) inscrita no tramo Cernadilla-Pedralba de la Pradería do Corredor Norte-Noroeste de alta velocidade ferroviaria.\nUnha estación que se sitúa na localidade de Otero de Sanabria, no termo municipal de Palacios de Sanabria, e cuxo acceso se realizará a través dun novo viario de conexión coa estrada nacional N-525, que á súa vez enlaza coa autovía das Rías Baixas (A-52).\nUn contrato, por importe ascende a 4.009.940 euros (IVE incluído), que foi adxudicado por Adif alta Velocidade á UTE COPISA- EASA.\nVisitara este mesmo lugar, primeiro o 4 de xaneiro e logo o 26 de febreiro e resulta evidente que desde aquela última data as obras avanzaron dunha maneira significativa como o acreditan as fotos que acompaño, que poden comprarase coas anteriores:\nUn proxecto de estación que comprende as seguintes actuacións:\n- O novo edificio de viaxeiros.\n- A construción dun novo tramo de 160 m de lonxitude que conecte o viario de acceso ao PAET (Posto de Adiantamento e Estacionamento de Trens) coa urbanización da estación.\n- A urbanización da estación: praza de acceso e áreas peonís.\n- Aparcadoiro en superficie.\n- Pasarela de conexión entre plataformas, escaleiras e rampla.\n- Plataformas (soleira, pavimentos e pezas de bordo).\n- Revexetación de noiros e restauración do ámbito de actuación.\nConvén lembrar que as obras de construción da estación de alta velocidade de Sanabria que están case rematadas non afectan as probas que xa se están realizando como paso previo á posta en servizo da liña.\nEspero que cando reciba a pertinente autorización, comece a dar servizo esta estación, o que contribuirá ao éxito e a sustentabilidade operativa da liña para que un maior número de posibles pasaxeiros residentes ao longo dela poidan utilizala.\nLAV a Galicia: Visitando as obras da nova estación de alta velocidade de Sanabria Reviewed by Celso Delgado on jueves, junio 06, 2019 Rating: 5


PROMOCION CAMIñO DO MAR\nO CONCELLO DE VIVEIRO IMPULSA A PROMOCIÓN DO CAMIÑO DO MAR E PEDIRÁ AO NOVO RESPOSANBLE DE TURISMO NA XUNTA, ALFONSO RUEDA, QUE AXILICE AS XESTIÓNS PARA A SÚA OFICIALIZACIÓN COMO RUTA\nViveiro, 12 de setembro de 2020. O Concello de Viveiro, a través da Concellaría de Turismo, leva tempo traballando para dinamizar e promocionar o Camiño do Mar, co obxectivo de conseguir a súa oficialización, ao entender que esta declaración e o recoñecemento desta ruta suporía un novo recurso turístico e cultural para este concello.\nEsta foi unha das primeiras propostas de traballo presentada pola actual concelleira de Turismo, Marisol Rey, que dende o primeiro momento ao cargo desta área, iniciou a búsqueda de información e contactou con outras entidades ou persoas que puideran coñecer do tema e contribuir para este fin.\nNestes últimos anos o concello mantivo varias reunións co xerente do Xacobeo para tratar sobre este asunto; temos solicitada unha nova xuntanza e agora, tendo en conta os cambios na organización do goberno galego, tamén remitirá unha carta ao Vicepresidente Alfonso Rueda, como Conselleiro de Turismo, para plantexarlle esta iniciativa que consideramos fundamental para Viveiro e a comarca.\n“Cremos, ademais, que Viveiro debe ser dos poucos concellos, se non é o único, que na súa web oficial de turismo inclúe un apartado concreto dedicado ao Camiño do Mar; ademais, na oficina de turismo estamos recibindo bastantes peticións de información de xente que se interesa sobre esta ruta e isto é, sen lugar a dúbidas, un bo sinal para continuar traballando nesta liña”, afirma a alcaldesa, María Loureiro.\nO concello ten constancia de que a Mancomunidade de Municipios da Mariña tamén ten intención de contribuír nesta iniciativa, colaborando na difusión e promoción deste trazado viario de peregrinación na costa norte galega, coñecido como o Camiño do Mar e que cumpre con todas as condicións necesarias para converterse nun camiño de peregrinación.\nEste concello está volcado con todos os proxectos que teñan que ver co Xacobeo e, neste caso, non só se apoia e está poñendo en valor o Camiño do Mar, senón que ao mesmo tempo, como é sabido, participa e forma parte do proxecto da ruta marítima ‘Navega el Camino’, que conta co apoio de Viveiro dende a súa primeira edición.\nO Concello de Viveiro, aparte de defender o Camiño do Mar, é colaborador deste outro proxecto e de aí a súa implicación en defender as vías xacobeas, non soamente a que discorre por terra, que está sumamente documentada, senón tamén esta ruta xacobea que vai polo mar.\nFinalmente, o goberno municipal seguirá insistindo, asesorándose e realizando accións promocionais do Camiño do Mar, co obxectivo final de conseguir a oficialización desta ruta, sobre a que o Parlamento de Galicia xa se pronunciou e que agora está en mans da Xunta de Galicia, tendo en conta que é a Dirección Xeral de Patrimonio Cultural a encargada de desenvolver os trámites e xestións encamiñadas á oficializar os Camiños de Santiago en Galicia, previo estudo histórico. O concello leva moitos anos interesándose por este tema e continuará na mesma liña para que este proxecto do Camiño do Mar chegue ao seu fin.


"Querer o Comercio local do Morrazo ten premio" ~ RÍAS BAIXAS TRIBUNA\n"Querer o Comercio local do Morrazo ten premio"\nFecimo aposta no mes de febreiro por unha campaña de dinamización comercial baseada no emprego das tarxetas de fidelización do Comercio do Morrazo.\nA Federación de Comerciantes e Industriais do Morrazo – FECIMO – acaba de pór en marcha onte, 1 de febreiro de 2021, unha campaña de dinamización comercial para todo o mes dos namorados.\nEsta campaña está baseada na promoción das tarxetas de fidelización do Comercio do Morrazo, unhas tarxetas que xa saíron ao público no mes de decembro para as localidades de Cangas, Moaña e Bueu.\nEste ano, debido á actual situación provocada pola pandemia e trala boa acollida por parte dos establecementos e dos clientes da tarxeta, dende Fecimo, quíxose aproveitar para desenvolver un sistema de participación que minimizase o contacto e simplificase a participación dos clientes nesta campaña. Desta forma, cando un cliente empregue a súa tarxeta de fidelización, durante as datas da campaña (dende o 1 ata o 28 de febreiro), para obter unha porcentaxe de bonificación nas súas compras ou consumicións en calquera dos comercios ou locais que teñan activo o sistema da tarxeta, entrará no sorteo final da campaña. Unha vez se remate coa campaña (despois do 28 de febreiro), terá lugar o sorteo onde se repartirán 900€ en premios, 300€ por localidade, entre as compras realizadas nos establecementos do Morrazo rexistradas nas tarxetas de fidelización, e entregaranse aos clientes gañadores en forma de tarxetas regalo para gastar no comercio local adherido á iniciativa.\nCabe destacar que nesta campaña, aqueles clientes que non resulten gañadores, benefícianse igualmente ao poder acumular saldo coas bonificacións que obteñen directamente con cada compra ao empregar a tarxeta. Actualmente xa son 110 os locais da comarca que participan no sistema das tarxetas e polo tanto desta campaña. Os clientes que aínda non posúan a súa tarxeta, poderán obtela de forma física neses mesmos locais ou ben na oficina de Fecimo, mentres que se a prefiren de forma dixital, poderán facelo a través da web comerciodomorrazo.com ou da APP oficial de Comercio do Morrazo.\nPara saber cales son os locais de Moaña, Cangas e Bueu que participan na campaña e teñen a tarxeta, poderase visitar a web de Comercio do Morrazo e filtrar na sección “Comercios” o apartado “tarxeta de fidelización”. Aínda que a campaña estea vixente ata o 28 de febreiro, o sistema das tarxetas non teñen data de caducidade, polo que poderanse seguir empregando para acumular e descontar saldo nos comercios que sigan activos no programa.


Vortigern - Wikipedia, a enciclopedia libre\nVortigern (pronunciado en inglés ˈvɔrtɨɡɝːn; tamén escrito Vortiger e Vortigen, e en galés Gwrtheyrn) foi un caudillo do século V na Britania posromana, un gobernante entre os britanos. A súa existencia é considerada probábel, aínda que a información sobre el está cuberta pola lenda. Dise que convidou os anglosaxóns a se instalaren en Gran Bretaña como mercenarios, só para velos sublevarse e establecer os seus propios reinos. Isto gañoulle unha mala reputación; co tempo, foi lembrado como un dos peores reis dos britanos en posteriores lendas.\nVortigern presenciando a loita de dous dragóns:Iluminación do manuscrito Historia Regnum Britanniae.\n3 Vortigern na literatura\nSegundo Godofredo de Monmouth na súa Historia Regum Britanniae, converteuse en rei despois de asasinar ao fillo do rei Constantino (III, en realidade coemperador) e aliouse cos saxóns, xutos e anglos dos caudillos Hengest e Horsa para combater aos pictos provenientes do norte. Esta alianza cos xermanos conferiulle unha reputación de traidor no mundo celta. Posibelmente foi destituído polo seu pobo en beneficio do seu fillo Vortimer (en galés Gwerthefyr) e refuxiouse en Gales ou, segundo a lenda, atopouse con Merlín. Logo, asasinaría ao seu fillo para recuperar o trono.\nO seu nome é indiscutibelmente britónico: composto de Uor-, gwr-, grande, superior e tigern, traducido como príncipe; por tanto, o seu nome significa «Gran Soberano». A palabra tigern non implica necesariamente unha orixe real, nin sequera aristocrática, dado que o elemento -tigern foi tamén empregado en Irlanda nos nomes do común; con todo, atópase nos nomes de dous reis Tigernach Tetbannach Mac Luchta e Tigernmas.\nA orixe presuntamente romana non ten fundamento. No século VIII, Beda menciónao baixo o nome de «Vurtigirnus». A latinización do seu nome catro séculos máis tarde non é suficiente para lle conceder unha orixe romana, como podía selo en Ambrosio Aureliano.\nVortigern na literaturaEditar\nWilliam Henry Ireland, un falsificador coñecido de manuscritos shakespeareanos, dixo que atopara unha obra de teatro perdida de Shakespeare titulada Vortigern and Rowena, a cal foi presentada en Drury Lane o 2 de abril de 1796. Pronto quedou claro pola súa escritura basta que non era unha obra do famoso dramaturgo e provocou risa tanto da repartición como da audiencia na súa primeira presentación. Este incidente aparece reflectido no ano 2004 en The Lambs of London, unha novela de Peter Ackroyd.\n↑ Christian-J. Guyonvarc'h, Les Druides, p. 424.\n↑ William Henry Ireland's Shakespeare Forgeries\nMyles Dillon, Nora Kershaw Chadwick, Christian-Joseph Guyonvarc'h e Françoise Le Roux, Les Royaumes celtiques, Éditions Armeline, Crozon, 2001, ISBN 2-910878-13-9\nChristian E. M. Kerboul, Les Royaumes brittoniques au Très Haut Moyen Âge, Éditions du Pontig / Coop Breizh, Spézet, 1997, ISBN 2-84346-030-1\nPáxina web de Estudos sobre Vortigern\nDicionario de Biografías Galesas da Biblioteca Nacional de Gales\nTraído desde "https://gl.wikipedia.org/w/index.php?title=Vortigern&oldid=5012494"\nÚltima edición o 14 de decembro de 2018 ás 07:56\nA última edición desta páxina foi o 14 de decembro de 2018 ás 07:56.


SOCIALISTAS A BAÑA (A CORUÑA): O concelleiro e portavoz do grupo municipal PSdeG-PSOE, Jose Antonio Pereira, solicita que se cubran as baixas ó 100% así como o persoal que está de vacacións, co fin de solucionar o colapso do centro de saúde da Baña.\nO concelleiro e portavoz do grupo municipal PSdeG-PSOE, Jose Antonio Pereira, solicita que se cubran as baixas ó 100% así como o persoal que está de vacacións, co fin de solucionar o colapso do centro de saúde da Baña.\nD. Jose Antonio Pereira Gil, portavoz do grupo municipal socialista do Concello da Baña, e ao abeiro do disposto no artigo 97 do Real decreto 2568/1986, polo que se aproba o regulamento de organización, funcionamento e réxime xurídico das entidais locais,\nQue actualmente o número de casos diagnosticados por PDIA no Concello é de 44, número moi superior a calquera momento desta pandemia. Casos que sumados ás consultas habituais do centro médico, fan que o centro de saúde, atópese saturado, e que os profesionais que alí traballan se vexan desbordados nunha situación sen precedentes.\nA esta situación extraordinaria engadímoslle que, a día de hoxe dos 3 médicos de familia que consultan de maneira habitual, un está de vacacións e outro se atopa de baixa.\nQue como reforzo só está vindo un médico 2 horas ó día.\nO resultado desta situación é o colapso total do centro médico, e en consecuencia, a veciñanza que acude a consulta, ten que esperar horas e horas para ser atendidos.\n- Que se pida aos responsables do Sergas en Santiago, D. Felipe Calle, director de Atención Primaria, e Dª Eloína Núñez, xerente da área sanitaria de Santiago, o reforzo inmediato do cadro de persoal médico do centro de saúde.\n- Que se cubran as baixas ó 100% así como o persoal que está de vacacións, co fin de solucionar o colapso do centro de saúde da Baña.\nA Baña, 3 de Xaneiro de 2022


Unha vacina de AstraZeneca. EFE\nFarao segundo un o estudo escocés sobre unha poboación de máis de 5 millóns de persoas que mostra que o fármaco reduce o risco de hospitalización en todos os grupos de idade\nFrancia administrará a partir de agora a vacina de AstraZeneca tamén a persoas maiores de 65 anos, ademais da as que están por baixo desa idade, ante os resultados "moi alentadores" do estudo en vida real que se fixo en Escocia (Reino Unido).\nA Alta Autoridade de Sanidade (HAS, segundo as súas siglas en francés), o órgano en que se basean as decisións do Goberno francés, emitiu este martes un ditame no que se xustifica ampliar a utilización da vacina de AstraZeneca "ás persoas de máis de 65 anos".\nA HAS destacou que o estudo escocés sobre unha poboación de máis de 5 millóns de persoas mostra que esa vacina reduce o risco de hospitalización "de forma significativa" e iso para todos os grupos de idade.\nEn concreto, recordou que a redución do número de hospitalizacións é do 85 % para o grupo de 18 a 64 anos, do 79 % para o de 65 a 79 anos e do 81 % para os maiores de 80 anos.\nSobre a base dese ditame, o ministro de Sanidade frances, Olivier Véran, xa avanzara o luns que a vacina de AstraZeneca utilizarase tamén para o grupo de entre 65 e 75 anos.\nVéran puntualizou que para os maiores de 75 anos vanse a seguir inxectando as vacinas de Pfizer e Moderna. Para HALA, con todo, non hai razón para que os maiores de 75 anos non poidan recibir a de AstraZeneca.\nTamén sobre a base dos resultados en Escocia, o organismo francés preconiza que entre as dúas doses de AstraZeneca pasen 12 semanas.\nA HAS confirmou o seu consello, agora asumido polo Goberno francés, de que ás persoas que estiveron en contacto co virus e tiveron un test ou unha proba serológica positiva adminístreselles unha soa dose de vacina xa que desa forma están plenamente inmunizados.\nPara acelerar a campaña de vacinación, tamén recomendou que calquera das vacinas que están agora autorizadas (Pfizer-BioNTech, Moderna e AstraZeneca) poidan ser inxectadas non só polos médicos, senón tamén polos farmacéuticos, as enfermeiras e as matronas.


O PP presenta unha denuncia penal contra o goberno local por presuntas irregularidades nos contratos - Xornal de Lugo " />\n76 8 km/h\nO PP presenta unha denuncia penal contra o goberno local por presuntas irregularidades nos contratos\nConcello de LugoPPContratos caducadosdenuncia penal\nO voceiro do Partido Popular no Concello de Lugo, Antonio Ameijide acompañado por edis da agrupación, desvelou que o grupo popular ven de rexistrar unha denuncia penal para poñer en coñecemento do xulgado a situación dos máis de vinte de contratos caducados que ten o Concello asegurando que deron este paso por responsabilidade “logo de esgotar todas as vías administrativas e políticas que, segundo eles, tiñan ao seu alcance.\nO voceiro popular explicou que se podería estar incurrindo nun posible delicto de prevaricación e malversación de caudais públicos considerando que existen indicios suficientes para abrir dilixencias co fin de aclarar esta situación.\nAntonio Ameijide lembrou que, neste momento, hai máis dunha vintena de contratos caducados polos que se pagaron no ano 2017 máis de 20.5 millóns de euros e, no que vai de ano, xa se pagaron uns 13 millóns de euros entre os reparos levantados pola rexedora e os recoñecementos extraxudiciais de crédito que os socialistas levaron ao pleno, destacando casos de empresas que prestan servizo sen contrato dende hai máis de oito anos. “A alcaldesa, de acordo con informes do servizo de contratación, herdou 6 grandes contratos caducados, deixou caducar 11 grandes contratos e mantén outros 6 nunha situación irregular”.\nO popular explicou que presentar esta denuncia “foi unha decisión dura, a única posible e é a última que nos quedaba, diante dunha alcaldesa que amosa un total desprezo cara ao procedemento de contratación e que se cre impune á lei”. Ameijide advertiu que os socialistas non poden alegar descoñecemento xa que “a alcaldesa tivo infinitas oportunidades para mudar de actitude e cambiar, nos últimos tres anos, a situación dos contratos irregulares” indicando que a rexedora “leva anos facendo oídos xordos ás advertencias dos funcionarios e ás da oposición”.\n“Usan a metralla xudicial como inicio da campaña electoral”\nAnte estes feitos, o voceiro municipal, Miguel Fernández enmarcou esta denuncia na estratexia popular de “xudicializar” a vida política. “Comeza a carreira electoral e o PP aumenta a súa metralla xudicial porque sabe que non pode gañar as eleccións nas urnas. É a única vía que cren que lles queda para tratar de gañar votos, porque proxecto de cidade non teñen e préstanse sempre ao desprezo da Xunta aos lucenses”.\nMiguel Fernández recalcou que non hai caso, dende o momento no que a xurisprudencia determina que os contratos que se están tramitando non teñen condición xurídica de caducados. “Xa o explicamos á Corporación en relación co guindastre: a prestación dun servizo sen contrato non é ilegal dende o momento que se está a tramitar a licitación dos novos pregos. O resto é falsear e facer demagoxia”.\nA día de hoxe, o Concello ten en tramitación máis de 80 contratos, deles tres na fase de elaboración dos pregos. Como pouco, asegurou Fernández, “é valente e ousado que o único partido político en Europa que está condenado por prácticas corruptas, feito que o desaloxou do Goberno de Madrid, faga esta acusación e nos dea leccións de ética”.


BNG exixe ao SERGAS garantías de que o peche por obras, da cociña do Hospital Álvaro Cunqueiro non afectará á calidade da alimentación das persoas ingresadas nos hospitais de Vigo - Novas - BNG - Bloque Nacionalista Galego\nBNG exixe ao SERGAS garantías de que o peche por obras, da cociña do Hospital Álvaro Cunqueiro non afectará á calidade da alimentación das persoas ingresadas nos hospitais de Vigo\nMontse Prado pide responsabilidades á concesionaria polas deficiencias na cociña, seis anos despois da súa posta en marcha, unha auditoria da xestión da Sociedade concesionria e investigar os controis de calidade da obra construída ante as deficiencias detectadas\nPide medidas para converter o Hospital Álvaro Cunqueiro de Vigo no hospital público que precisa a Área a sanitaria de Vigo\n01 xul. 2021 - 16:55\nA través dunha pregunta parlamentaria ao goberno, a deputada do BNG, Montse Prado exixiu ao SERGAS “todas as garantías” para que o peche da cociña do Hospital Álvaro Cunqueiro “por obras durante dous meses”, non afecta á alimentación das persoas ingresadas nos hospitais de Vigo.\nAs obras nas paredes e as deficiencias estruturais derivadas da “mala calidade dos materiais empregados na contrucción” exixen, dixo, unha investigación da da obra construída” co fin de coñecer as razóns polas que tras seis anos da posta en funcionamento da cociña necesita pechar dous meses para cambiar o chan da cociña cuberto dun material similar ao sintasol que se despega sistematicamente e cun sistema de liña fría que obriga a que as instalacións a estar a menos 12 graos continuamente, agás a zona onde se cociña que provoca condensación e posterior levantamento do chan.\nO mesmo acontece, engadiu Prado, coas pareces afectadas por un importante deterioro, especialmente na zona na que rozan os carros por ter empregado un material máis próximo ao pladur que ao ladrillo ou formigón, como requiría a “construción de zonas destinadas a unha actividade tan intensa”.\nAs obras que se están realizando na cociña, explicou a nacionalista, obrigan ao traslado de comida preparada en camións dende fóra do hospital. As primeiras informacións eran que sería desde Zaragoza, percorrendo máis de 800 quilómetros, por estar a sede desta empresas nesta cidade, pero segundo as últimas informacións, a comida procederá do Hospital de Lugo.\nA parlamentaria preguntou se a Xunta asumirá parte da porcentaxe das obras xa realizadas como as que se están acometendo e se asumirá tamén o incremento da actividade da cociña do Hospital Lucus Augusti.\n“Non podemos consentir que a Xunta asuma os custes de elaborar a comida no Hospital de Lugo e pague á empresa concesionaria pola reparación duns defectos na construción que eran a súa responsabilidade, nin seguirlle pagando pola elaboración dunha comida que se fai nun hospital público”, recalcou.\nO PP beneficia a empresas privadas para facer negocio coa sanidade pública\nA Xunta, afirmou, viuse obrigada a recorrer a un hospital público, con persoal público, para solucionar o problema creado pola privatización dun servizo esencial e esta circunstancia é resultado do “modelo do Partido popular” de construír un hospital para a Área Sanitaria de Vigo controlada por “fondos de investimentos, o 60%, e empresas estranxeiras”.\nUn modelo para converter en “negocio para as empresas privadas a atención sanitaria”. Un hospital orzamentado en 450 millóns de euros a pagar en 15 anos, pasou coa chegada de Núñez Feixó á presidencia da Xunta a un custe de máis de 1.400 millóns a pagar en 20 anos, até 2035”.\nNeste sentido, apelou a “realizar todas as actuacións precisas para rescatar o Hospital Álvaro Cunqueiro de Vigo e convertelo no hospital público que precisa a área sanitaria de Vigo”.\nBNG urxe no Congreso a paralización da Liña de Alta Tensión nas Neves e Arbo\nAna Pontón propón que o 100% do alumnado teña servizo de comedor por ser fundamental para a conciliación das familias


Teleco e que fale francés... choio asegurado - Vigo al minuto\nTeleco e que fale francés… choio asegurado\nDuvi/ Pretende achegar o mundo empresarial aos futuros enxeñeiros e deixar patente que, pese aos tempos que corren, o mercado laboral segue demandando enxeñeiros. Este mércores inaugurouse no campus o XII Foro Tecnolóxico de Emprego coa presenza de 14 stands e preto de vinte empresas participantes. Organizado polas delegacións de alumnos das tres escolas de enxeñarías do campus, o Foro Tecnolóxico é toda unha oportunidade para que alumnado e recén titulados de Telecomunicación, Industrial e Minas teñan “máis preto” a oferta laboral das principais empresas dun sector que aínda está aberto a novas contratacións.\nTanto o reitor, Salustiano Mato, como Pablo Sánchez, coordinador do foro, destacaron a cita como o lugar ideal no que acadar as claves para poder mergullarse no mercado laboral. Durante a inauguración, na que estiveron acompañados polo concelleiro de Emprego, Santos Héctor, e os directores das escolas de enxeñaría de Telecomunicación e Industrial, Mato fixo fincapé en que se trata dunha iniciativa “dos alumnos para os alumnos” e, nesta liña, salientou que compre, “sobre todo nun intre tan difícil como o actual”, valorar o esforzo do alumnado na organización do foro. “É a mellor maneira de dicirlle a cidadanía que na Universidade non nos vai a vencer nunca o desalento, por moita crise que exista”, engadiu. Tamén insistiu nesta idea o concelleiro de Emprego, que animou aos novos enxeñeiros a “sacar o mellor do voso inxenio para vencer as dificultades”.\nAs empresas tamén son optimistas e a cada persoa que se achega aos seus stands tentan transmitirlle a idea de que, aínda que quizais con menor intensidade ca noutras épocas, segue habendo cabida para “novos talentos”. Así llo transmitía Reyes López- Cela, responsable de Recursos Humanos de Norvento a Manuel Gesto, estudante de Enxeñaría Industrial, que se achegou ao posto desta compañía enerxética para interesarse “polo perfil de xente que están a buscar”. Tivo sorte, pois López Cela explicoulle que “buscamos enxeñeiros industriais con capacidade, inquietudes e un perfil moi innovador”.\nPerfil máis buscado: ‘teleco’ con elevado nivel de francés\nAo carón do stand de Norvento, firma que se estrea este ano no foro, está o da consultora Altia, un clásico desta cita “pois penso que non faltamos ningunha edición”, apuntou Gonzalo Sanmiguel, que atende o posto xunto ao seu compañeiro Roberto Pérez. Noutras edicións recolleron máis de cen currículos “que finalmente se materializaron en varios contratos”. Nesta ocasión acoden a este encontro na procura dun perfil moi concreto: “enxeñeiro de telecomunicación ou informático con alto nivel de francés”, subliña Pérez, que insiste en que os candidatos que cumpran estes requisitos “teñen moitísimas posibilidades de atopar traballo, non só na nosa empresa, senón na maior parte das deste sector”.\nLa Vuelta Ciclista España pasará por 30 concellos de Pontevedra


Inicio/Concellos/A observación do ceo no Destino Turístico Starlight Trevinca, unha das principais actividades do programa de verán da Veiga\nEsta cita está dentro do programa “Un verán de altura”\nUnha das principais actividades do programa “Un verán de altura” do Concello de A Veiga, será a observación do ceo no Destino Turístico Starlight Trevinca o vindeiro 27 de xullo. Así, este programa conta con numerosas actividades.\nCeo de A Veiga. Foto: Oscar Blanco.\nA X Marcha Nocturna entre Lobos e Estrelas, organizada polo Clube de Montañismo Montañas de Trevinca, abrirá o calendario de actividades o 20 e o 21 de xullo. Así, o 27, ademais da observación do ceo, terá lugar en Ponte a ruta turística Lagoas de Ocelo e Centro ZEC Pena Trevinca. A actividade de tiro ao prato, pola súa banda, desenvolverase os días 27 e 28 de xullo.\nXa en agosto, María do Ceo comezará as actividades co seu concerto o día dous. Así, ao día seguinte, o Clube de Montañismo Montañas de Trevinca organizará a actividade Os Ceos Nocturnos e as Bolboretas de Trevinca.\nOs días 3 e 4 o fútbol praia ateigará A Veiga co I Torneo VeigArena Cup de Fútbol Praia (con categorías masculina, femenina e mixta). Así, o día 7 de agosto haberá unha visita guiada polo Museo de Liño de Requeixo. O día 9 celebraranse as festas patronais, para o día 10 presenciar as bágoas de San Lourenzo.\nPola súa banda, a V Carreira e Andaina popular A Veiga celebrarase o 11 de agosto, mentres que o día 12 haberá dúas actividades, Tecendo as Rúas e a V Ruta de Pinchos A Veiga, coas actuacións da Charanga Fuego e Zorrollos Band. Ademais, o día 14 terá lugar a actividade Montaña para todos: “Coñece Trevinca”.\nO deporte estará presente neste concello no Maratón de Fútbol Sala os días 16, 17 e 18 de agosto no Pavillón da Veiga. O 16 tamén terá lugar a actuación do Mago Teto e o 17 o concerto da Escola Municipal de Música.\nO día 24 estará ateigado de actividades, xa que terán lugar a Cicloruta Interpretativa pola Senda de Xares, os Cantos de Taberna e o Maratón de Estrelas “Orientación baixo as estrelas”. Así, para rematar este programa, o día 31 repetirase a ruta turística Lagoas de Ocelo e Centro ZEC Pena Trevinca.\nPara facer a inscrición nas distintas actividades é necesario poñerse en contacto con calquera dos seguintes teléfonos:\n988 35 00 00 (Concello)\n988 35 01 30 (Oficina de Turismo)\nA Veiga altura andaina CEO deporte estrelas montañismo programación starlight verán\nA CEO envía aos seus asociados unha mensaxe de “unidade e esforzo”


22:11 do 23 de xuño de 2021\nA importancia do encontro entre os máximos representantes de Rusia e EUA resulta reveladora por varios motivos. En primeiro lugar, non hai dúbida de que foi unha xuntanza de alcance; en catro horas (na época de Trump, “o amigo de Putin”, o encontro durou menos de dúas horas) intercámbianse algo máis que banalidades, saúdos protocolarios e sorrisos. Este feito explica o comportamento previo de Biden, moi agresivo co inquilino do Kremlin. Había que distanciarse da (suposta) antiga amizade de Trump con Putin e demostrar que EUA é un país forte e que se pode confiar en Biden. Ese teatro para consumo interno non faría falta se a natureza do encontro fose irrelevante.\nPara axudar a estabelecer o contexto real deste asunto é importante sinalar que non se tratou dunha simple reunión bilateral improvisada no último mes.\nRecordar que a súa preparación foi organizada por occidente a seis meses vista (como mínimo), precedéndolle varias xuntanzas dun alto significado político: Foro de Davos, G7 e OTAN, ademais de xuntanzas ao máis alto nivel da UE. Foi un encontro Leste-Oeste á antiga usanza. Por que todo ese esforzo?\nParece obvio: as elites non se decidirían a visibilizar a relevancia do encontro co seu contrincante xeopolítico clásico se a hexemonía occidental non estivese seriamente tocada e en declive. Ademais da grave división interna e a profunda crise sanitaria e económico-financeira, EUA viuse na obriga de admitir o enorme potencial militar de Rusia, dotada de tecnoloxías exclusivas con capacidade para alterar o equilibrio mundial de forma radical. Un asunto nada banal e de profundas consecuencias xeo-estratéxicas. En particular, este feito sinala de forma descarnada que as sancións económicas e o intento de illamento de Rusia foron un absoluto fracaso, igual que as intervencións en Siria, Iemen, Afganistán, etc. Non lles quedou outra que admitir a desfeita e cambiar de táctica.\nPor último, pero non menos importante, está a enorme fortaleza socio-económica de China e, especialmente, a súa vizosa alianza estratéxica con Rusia. Son todos estes factores os que configuran o contexto real do encontro Putin-Biden, que algúns xa cualifican como Yalta II. En suma, trataríase dun armisticio encuberto no que Biden faría determinadas concesións a Putin, recoñecendo na práctica o remate prematuro do proxectado novo século estadounidense proclamado na época de Bush, coa desaparición da URSS. Os próximos meses indicarán o seu alcance real.\nNon obstante, o modelo neoliberal vai ser difícil de desmontar. As contradicións internas en EUA e no bando occidental e, sobre todo, as conflitivas relacións con Rusia non auguran un acordo pacífico, definitivo e estábel. Ademais, a estratexia dun importante sector do bloque atlántico vai consistir en romper ou debilitar a alianza entre Rusia e a China. En definitiva, só a firmeza de rusos e chineses, e a fortaleza e sentido común dos movementos populares progresistas en cada país do planeta, poderán obrigar á alianza occidental a cambiar o seu enfoque de confrontación polo de cooperación, o único que aseguraría un futuro en paz e de progreso para todos.\neua rusia putin joe biden Alberte Blanco casal


Viaxe da Mocidade a Mallorca 2013\nO Concello de Brión organiza unha excursión ás Rías Baixas para os maiores\n03/05/2017 Amplíase o prazo de preinscrición na Viaxe da Mocidade 2017\n03/08/2016 A mocidade de Brión viaxa a Punta Umbría (Huelva)\n24/05/2016 Excursión dos maiores de Brión a Braga e Bom Jesús (Portugal)\n30/04/2016 En maio ábrese a preinscrición para participar na Viaxe da Mocidade 2016\n30/07/2015 Os mozos/as de Brión visitaron Marbella\n30/04/2015 Viaxe da Mocidade 2015 a Marbella\n28/07/2014 Os mozos e mozas de Brión visitaron Jerez de la Frontera\n03/04/2014 Viaxes da Mocidade a Jerez de la Frontera\n13/03/2014 Comeza a temporada de Sendeirismo 2014\nViaxes da Mocidade de Brión: Mallorca 2013\nOs mozos e mozas de Brión de entre 18 e 35 anos están de noraboa. Un ano máis van poder participar nas Viaxes da Mocidade, unha actividade que dende 2007 acode puntual a súa cita de cada verán. Unha oportunidade única de gozar dunhas vacacións mentres se coñecen outros lugares da xeografía nacional.\nNesta ocasión o destino escollido son as Illas Baleares, un dos poucos lugares da costa mediterránea que faltaban por visitar. Entre o 20 e o 27 de xullo un total de 52 mozos poderán desprazarse ata Mallorca, nunha viaxe que como novidade inclúe unha obrigada travesía en barco entre Valencia e a capital balear.\nUnha aventura por terra e mar que vai conducir aos participantes por diversos puntos da xeografía mallorquina, visitando lugares de gran beleza paisaxística e interese histórico. Dende Alcudia, localidade onde se atopa o albergue, os mozos desprazaranse pola illa combinando as visitas turísticas coas sesións de sol e praia.\nOs mozos interesados en participar xa poden consultar toda a información sobre a viaxe na web:\nDende Infobrion adiantamos que a inscrición poderá realizarse ao longo do mes de abril chamando ao teléfono 981 50 99 69, de luns a venres entre as 16 a 22 h. e os sábados de 9 a 14 h. Hai 52 dúas prazas dispoñibles para xente nova de 18 a 35 anos de idade, con preferencia os veciños de Brión. O prezo da viaxe, que inclúe desprazamento e estancia no albergue a media pensión (inclúe almorzo e cea) vai ser de 255€, que poderán aboarse a partir do día 2 de maio.


A retirada da exposición "Criminalización do pensamento" organizada polo Colectivo Republicano chegou ao Parlamento da man do BNG quen considera que esta decisión do goberno redondelán "é un síntoma máis da involución democrática que se vive no conxunto do Estado español que ven de atrás, pero que se ten agudizado nos últimos meses". O popular Alberto Pazos defendeu o proceder do Concello porque a mostra "atentaba contra un corpo como o da policía que debe ser respectado e porque no caso de mantela podíase incorrer nun delicto fomento do odio".\nA deputada nacionalista Olalla Rodil cualificou de "sectario" o comportamento do Goberno local censurando unha exposición que recollía imaxes das mobilizacións sociais en 1987 así como doutras protestas posteriores baixo o título Criminalización do pensamento.\n"O BNG considera inadmisible estes feitos porque atentan contra a liberdade de expresión e de pensamento, contra a liberdade de calquera persoa a facer pública a súa valoración sobre determinados feitos", indicou Rodil, "o que lle molestou á policía foron as imaxes de cargas acompañadas de textos que denunciaban que, a día de hoxe, seguen dándose esas cargas policiais", salientou a deputada.\nPara a parlamentaria nacionalista, esta censura é un exemplo máis de "involución democrática e da vulneración constante e cada vez máis evidente dos dereitos da poboación".\nAfirmación que o popular Alberto Pazos rexeitou alegando que "dende o Concello de Redondela en ningún caso se exerceu censura xa que a decisión de retirar esta exposición respondeu por unha banda a que a mostra tiña un contido ofensivo que atentaba contra un corpo que presta un servizo exemplar no concello" e tamén porque segundo dixo "no caso de mantela o concello podía incorrer na comisión dun delito de fomento de odio".\nOlalla Rodil BNG\nDenuncia como acto de censura a retirada da exposición\nOs populares defenden a retirada polo contido ofensivo da mostra e para evitar incorrer nun delicto de fomento do odio


O parque de San Roque converterase nun polo de atracción de visitantes | Canal Rías Baixas\nO parque de San Roque converterase nun polo de atracción de visitantes\nRIBEIRA > O executivo local ten previsto acometer unha serie de actuacións no actual parque periurbano de San Roque coa finalidade de revalorizar este espazo público e promociona-lo seu patrimonio artístico, histórico, cultural e natural.\nCo obxectivo fundamental de converte-lo actual parque periurbano de San Roque nun polo de atracción de visitantes, tanto da comarca do Barbanza como fóra dela, o executivo ribeirés vai poñer en marcha unha serie de accións que consigan revalorizar este espazo público para conseguir entre outros aspectos que se convirta nun centro de educación ambiental que funcione tamén na época invernal.\nCentro de Interpretación Arqueolóxica\nBoa parte das accións que se desenvolverán no parque irán encamiñadas ó fomento das actuais instalacións do Centro de Interpretación Arqueolóxica, un edificio de carácter didáctico e lúdico no que se pretende dar a coñecer á poboación de tódalas idades a gran riqueza arqueolóxica do concello. A súa estratéxica ubicación terá moito que dicir. Na actualidade o Centro funciona tamén coma un servizo de atención e información ó visitante, tanto sobre o propio parque como tamén do resto do concello ou da comarca, dispoñendo de numeroso material que sirve de soporte informativo para os visitantes. As persoas que o desexen tamén poden realizar visitas guiadas ó Centro de Interpretación, así como tamén ó propio parque, existindo tamén unha serie de rotas e percorridos por distintas zonas do municipio.\nO executivo ribeirés está a traballar agora na realización de melloras e de novos proxectos para este edificio como poden ser a conversión da actual sala de conferencias nunha aula multimedia ou a realización dunha nova exposición permanente que terá unha dobre temática, por unha banda estará representada a vexetación e a botánica do parque e pola outra estará centrada na etnografía de Ribeira. Outra das accións nas que tamén se está a traballar será un proxecto educativo para os colexios de primaria da zona co que se pretende garantir a conservación e difusión do entorno a través da educación, a cultura, o patrimonio e a interpretación medioambiental.\nArtigo anteriorA ampliación do polígono de Espiñeira será realizada antes do verán\nSeguinte artigoMan dura para calquera tipo de verquido incontrolado\nO pósito denuncia o impacto das obras da autovía no banco...\nRenacer conmemora o Día Mundial sen Tabaco alertando dos seus riscos\nA falla de candidaturas fai perigar a continuidade da Unión


Vincios celebra este domingo o Curro do Galiñeiro - ValmiñorTV\nInicioGALEGOVincios celebra este domingo o Curro do Galiñeiro\nFOTO: ALBERTO RODRÍGUEZ // Curro do Galiñeiro.\nEste domingo 14 de xullo celébrase o Curro do Galiñeiro, tamén chamado de Vincios, nas Chans do lugar da Auga da Laxe, nas ladeiras do Monte Galiñeiro, na súa vertente orientada cara ao Val Miñor. O recinto principal é rectangular, sobre o nivel do chan e pechado en madeira a través de troncos distribuídos en horizontal. Ten, ademais, dous pequenos anexos, adosados e tamén pechados en madeira, para separar os poldros e os garañóns.\nFóra da súa estrutura en madeira, as características físicas diferenciais do curro de Vincios quizais sexan a recuperación do material tradicional, a madeira, para pechar os currais e o aproveitamento da morfoloxía do terreo para conducir as bestas no tramo final e no propio curro. Tamén cómpre salientar as fermosas vistas do Val Miñor que se poden contemplar tanto en moitos momentos da baixada como desde o propio recinto.\nO desenvolvemento do curro non se diferenza substancialmente doutros da zona. A recolla dos cabalos realízase no mesmo día da festa, pola mañanciña, nun perímetro que abarca practicamente todo o monte Galiñeiro, desde Zamáns ata a Auga da Laxe. A parada para iniciar o tramo final é no denominado alto das Brañas. A partir de aquí diríxense os cabalos artesanalmente polos besteiros ata o recinto do curro, procedéndose á entrada no mesmo sobre as 13:00 horas. No tramo final faise un pequeno cordón. A partir deste momento realízanse os labores tradicionais de separación, marcaxe, venda, solta, etc.\nCarlos Núñez inicia su gira “Lugares Máxicos” en Baiona\nVincios celebra este domingo el Curro del Galiñeiro


SAN ANTON CONTRA OS BANCOS ,OS LEGULEYOS e o silencio da Igrexa - Xornal de Betanzos\nSAN ANTON CONTRA OS BANCOS ,OS LEGULEYOS e o silencio da Igrexa\nS. Antonio de Padua, contra a usura e o silencio da Igrexa\nMóstrase particularmente duro cos ricos avaros e cos usureros, «pajarracos rapaces», «as sete pragas de Egipto», «reptiles á espreita», «árbores infrutuosas, que chupan a terra», «posesión do demo», «xordos que teñen os oídos taponados polo diñeiro», «gentuza maldita que infesta a terra», «raza de homes cuxos dentes son armas; rouban e desposúen aos pobres indefensos que non poden resistirlles coa violencia\nPero o que fai actual a Antonio, guerreiro de Deus, é a permanente loita do Santo contra a usura do seu tempo. Esta enfermidade aínda segue causando traxedias nas familias; a acumulación de riquezas nas mans anónimas de grandes multinacionais segue subtraendo os bens ao Sur do planeta, sacando os recursos dos países pobres para repartilos, baixo formas de dividendos, entre os accionistas das grandes sociedades internacionais; e conseguindo enormes beneficios coa explotación do traballo infantil e da inmigración clandestina\nA mensaxe de Jesús é político polo simple feito de proclamar a dignidade da persoa. En consecuencia todas as testemuñas de Jesús deben poñerse de parte de todos aqueles que senten ameazada a súa dignidade de persoas, persoas sometidas á miseria e á opresión e que non poden chegar a ser suxeitos. Esta é unha das tarefas máis acuciantes da pobreza como virtude evangélica. Non esquezamos que a predicación de Antonio caracterízase pola súa particular atención á xente sinxela, aos menores, aos pobres. Sendo un teólogo instruído e docto, Antonio sentíase enviado, seguindo os pasos de Cristo, a «levar a boa noticia aos pobres» anunciando o Evangelio como mensaxe de liberación e de promoción dos máis pobres.\nBastaría recordar o seu predicación contra a usura, o egoísmo dos ricos e a violencia do poder político, a explotación dos traballadores e a opresión dos pobres. Antonio, Doce consolador dos pobres. Quizá nós tamén teñamos que redescubrir unha vez máis aos pobres. Para nós non son só unha cuestión social, de desigualdades económicas ou de marginación. Son iso tamén, pero son sobre todo unha pregunta que interpela á nosa vocación. Os pobres convértense en lugar teolóxico privilexiado onde Deus fálanos.\nA nosa sociedade actual vaise caracterizando cada vez máis pola ausencia de expectativas, que leva á xente á pasividade e á indiferenza. Estamos necesitados de persoas capaces de protestar e que non se deixen manipular, que se poñan ao servio daqueles que se ven desposeídos da súa dignidade e que o fagan como servizo, prodigando xenerosidade. Homes e mulleres que non deixen de reclamar, fronte a todos aqueles que matan a esperanza. Esta esperanza ten que ser desencadeada por aqueles que se entregaron, con todas as consecuencias, á solidariedade cos pobres e os que sofren no mundo, é dicir, ás condicións do seguimiento, que parecen insoportables sen a presenza do Señor Jesús, sempre no medio dos que chamou. Si todas as nosas esperanzas están postas nel, todos os nosos medos serán vencidos.\nContra os banqueiros: ?A avaricia rouba, fere e chupa o sangue. ¡Maldito o avaro! Posuído pola cobiza do diñeiro, esa prata miserable que encerra o xenio do mal, o avaro husmea doquiera o cheiro da ganancia, oprime ao pobre e desangra ao desgraciado. Non ten corazón no peito. Non ve a angustia das bágoas. Non sente piedade. As súas mans chorrean sangue: sangue dos pobres, viudas e huérfanos. Os seus vestidos están tecidos de roubos e rapiñas. O seu opulencia é o seu condenación. Esmagade ao ladrón infame baixo as pedras da maldición.? (San Antonio de Padua)\n?Espinas son as riquezas. E cando pinchan fan brotar o sangue. Bestas feroces son os pérfidos usureros, que rouban e devoran. Raza maldita, desenvolvéronse e esparcido por todas partes. Non respectan nin ao Señor nin aos homes. Ás veces teñen a osadía e hipocresía de dar esmola que chorrea sangue de pobres.? (San Antonio de Padua)\n?O que posúe bens, que utilice o necesario para comer e vestir, o resto entrégueo ao irmán necesitado, polo que Cristo morreu. Si non dá, si fai o rañas ante a necesidade do pobre, peca mortalmente, non está nel a graza de Deus, xa que si tivésea, sería xeneroso co irmán.? (San Antonio de Padua)\n?¡Ai dos que teñen a despensa e os celeiros repletos e o roupeiro ben provisto, mentres os pobres de Cristo, famentos e espidos, gritan desconsolados ante as súas portas, non obtendo máis que algunhas migajas do sobrante!? (San Antonio de Padua)\nMoitas persoas que padecen necesidades económicas ou están sometidas á avaricia ou usura doutros se encomendan a este santo. Unha das oracións características é a seguinte: ¡Oh glorioso san Antonio!, a quen Deus elixiu como intercesor noso nos apuros e perdas da vida material, e como protector dos pobres ante os ricos; protéxenos co teu favor en todas as necesidades e enredos da nosa vida, dános sincero amor lle os pobres, moita confianza en Deus e alto aprecio da vida tenra, á cal ordénase toda a vida temporal. Especialmente suplicamos o teu intercesión neste favor que che pedimos.»\nEtiquetas: artigos, banca, colaboracións, Igrexa, opinión, relixión, Xustiza


Ninguém com carga viral indetectável, gay ou hétero, transmitiu HIV nos primeiros dois anos do estudo PARTNER %% - Reagente.Org\nNinguén con carga viral indetectável, gay ou hétero, transmitiu VIH nos primeiros dous anos do estudo PARTNER\nClaudio Souza 4 04Ámerica / Sao_Paulo marzo 04Ámerica / Sao_Paulo 2018 0 5\t28.8K views\nNinguén con carga viral indetectable transmitiu o VIH no estudo de socios\nO segundo maior estudo para observar as persoas con VIH se fan non infecciosas se eles están baixo terapia antiretroviral (ART) non atopou casos onde alguén cunha carga viral por baixo de 200 copias / ml do VIH transmitido por sexo anal ou vaxinal.\nUnha análise estatística mostrou que as posibilidades máis probables de transmisión por sexo anal de alguén con éxito no tratamento do VIH era 1% ao ano e 4% para o sexo anal con eyaculación onde o compañeiro do VIH era negativo.\nPero a verdadeira probabilidade é probablemente moito máis próxima a cero que iso.\nCando preguntada o que o estudo nos dicía sobre a oportunidade de alguén cunha carga viral indetectável, a conferenciante Alison Rodger dixo: "A nosa mellor estimación é que é cero."\nO estudoHPTN 052, carga viral indetectável e transmisión de VIH\nO estudo anterior HPTN 052, establecido en 2011 que a eficacia da terapia antiretroviral en reducir a transmisión do VIH do compañeiro VIH-positivo para o VIH-negativo era de polo menos 96% en parellas heterosexuais, pero tiña moi poucos parellas gais no estudo para establecer o mesmo se aplicaba a eles (ou no canto do sexo anal).\nO estudo PARTNER foi creado para remediar esta lagoa no coñecemento. Ata agora recrutou 1110 parellas onde os socios teñen estado VIH diferentes - e aproximadamente 40% deles son parellas gays.\nPara participar neste estudo, as parellas deben ter sexo sen condón polo menos parte do tempo.\nO compañeiro do VIH negativo pode non estar usando profilaxis previa ou posterior á exposición (PEP ou PrEP) eo compañeiro seropositivo debe estar no ART, coa carga viral máis recente por baixo das copias 200 / ml. Este estudo é diferente do HPTN052 que media a eficacia dos socios VIH positivos iniciando terapia (versus socios que non iniciaran).\nEn total, 767 parellas participaron nesta análise interina de dous anos e houbo un total de 894 acompañamentos anticonceptivos. Entre as parellas heterosexuais, o serostatus VIH foi dividido en parte iguais - na metade das parellas o home tiña o VIH e na outra metade, a muller.\nAs parellas eran homosexuais e sexo sen condón con carga viral indetectable\nAlgúns parellas foron excluídos da análise. Na maioría dos casos, isto aconteceu porque non aparecían nas consultas de seguimento, pero en 16% dos casos foi porque o compañeiro VIH-positivo desenvolveu unha carga viral por riba de 200 copias / ml, e en 3% dos casos porque o compañeiro VIH -negativo tomou PEP ou Prepara.\nHoubo diferenzas significantes entre as parellas gays e as parellas heterosexuais. Na liña de base, as parellas gays estaban facendo sexo sen preservativo por un período de media máis curta: 1,5 anos versus 2,5 para os homes heterosexuais e 3,5 para as mulleres.\nOs socios heterosexuais VIH negativos con carga viral indetectable informaron haber ter relacións vaginales sen condón, 72% con ejaculação\nDurante o período de seguimento, todos os socios VIH-negativo heterosexuais informaron ter feito sexo vaxinal sen preservativo, 72% con exaculación; 70% dos socios gays VIH-negativo informaron sexo anal pasivo, 40% con exaculación, mentres 30% informaron só ser o socio activo. Unha proporción significante das parellas heterosexuais informou ter feito sexo anal (será informar despois).\nSexo sen preservativo fóra da relación foi moito máis común entre homes gays - un terzo dos socios VIH-negativo informaron isto, versus 3-4% dos heterosexuales. Non hai dúbida de que por mor disto, infeccións de transmisión sexual (STIs) foron moito máis comúns nos matrimonios gays, con 16% dos homes gays desenvolvendo unha STI (principalmente gonorrea ou sífilis) durante o seguimento versus 5% dos heterosexuales.\nOs resultados da relación sexual sen protección con carga viral indetectable\nA principal é que o PARTNER ata agora non houbo transmisións en parellas cun compañeiro cunha carga viral indetectável, no que se estima como 16.400 ocasións de sexo nos homes gais e 28.000 nos heterosexuais.\nAínda que algúns dos socios VIH-negativo convertéronse en VIH-positivo (o número exacto será revelado nunha análise posterior), probas xenéticas do VIH revelaron que en todos os casos o virus veu de alguén que non o socio principal.\nAlison Rodger dixo á conferencia que se os socios VIH-positivo non estivesen en tratamento neste grupo, 50-100 (media: 86) transmisións serían esperadas nas parellas gays, e 15 transmisións en parellas heterosexuais.\nNingunha transmisión non é o mesmo que cero posibilidades de transmisión. Os investigadores calcularon os intervalos de confianza de 95% para os resultados observados. O que isto significa que eles calcularon as probabilidades de cero emisións sendo o feito 'verdadeiro' e cal era o risco máximo de transmisión, dado os resultados observados.\nEles estableceron que houbese unha oportunidade de 95% que (nun matrimonio no que a actividade sexual é mediana para o grupo estudado) a maior posibilidade de risco de transmisión de parella era 0,45% ao ano e de sexo anal de 1% por ano .\nNunha rolda de prensa, o Dr Jens Lundgren, investigador principal do estudo PARTNER, subliñou que isto significaba que houbo unha oportunidade máxima de 5% que nun período de 10 anos, un en cada 10 socios nunha parella gay que facía sexo anal sen protección podería adquirir o VIH; igualmente, así, era máis probable que a súa oportunidade de adquirir o VIH dos seus socios era ben próxima de cero, e de feito podería ser cero.\nConforme o grupo o grupo estudado se fai menor, tan grande fan a os intervalos de confianza e seguro de un resultado se fai 'vago'. Isto significa que a probabilidade máxima de posibilidades de transmisión de alguén en terapia supresores do VIH no seu maior grao era de 2% ao ano para sexo anal con exaculación, 2,5% para sexo anal pasivo, e 4% para sexo anal pasivo con exaculación. Este último dato implica máis que unha oportunidade en tres de infección se o comportamento sexual permanecer inalterado por máis de dez anos, pero de novo, esta é unha das 'peores' escenarios e probabilidade é probablemente menor.\nNingunha transmisión ocorreu a pesar dos niveis relativamente altos de STIs, especialmente nas parellas gays. Cando a 'Declaración Suiza' (Swiss Statement, en inglés) foi liberada en 2008, ela declaraba que persoas cunha carga viral indetectável non transmitían o VIH, pero fixo unha excepción en persoas con STI: o estudo PARTNER pode estar nos dicindo que as STIs (en socios positivos ou negativos) non aumentan a probabilidade de transmisión de VIH se o socio positivo está ART e indetectável (aínda que, por suposto, aínda pode ser transmitido a eles).\nO PARTNER está recrutando parellas de homes gays e, como notado por riba, o seu resultado completo non sairá antes de 2017. Ata alí necesitamos ser coidadoso sobre o que el probou, e, como Jen Lundgren subliñou, nunca será posíbel mostrar seguramente matemática que o risco de transmisión de alguén en terapia VIH exitosa é absolutamente cero. Ademais, estes resultados exclúen situacións onde a ART fallou no compañeiro VIH positivo, aínda que houbo poucos destes casos.\nTradución:Rodrigo Sgobbi Pellegrini\nDespois da publicación deste texto hai que ver máis nesta ligazóne eu aconsellamos a lectura\nInsisto: Observe ben esta materia. Está practicamente concluído o razoamento que di que persoas soropositivas en tratamento non son vectores de infección. Diso pode sacar moitas conclusións. E unha delas é que é ridículo e infundado o prexuízo que fai que persoas portadoras do VIH (soropositivos) sexan discriminadas no mercado de traballo. Outra cousa é que se non está no exame, debe facelo o máis axiña posible. Porque, con iso, se vostede é seropositivos, pode comezar o seu tratamento e non expoñer a súa saúde a enfermidades oportunistas levando, así, unha vida normal. E, o que é aínda máis! Non transmitirá a enfermidade na eventualidade da camisinha estourar porque todo isto non é alvará para saír por ai transando sen condón. Hepatite C é unha DST e é máis traizoeira e perigosa que a SIDA, aínda que pode ser curada nalgúns casos. Reflicta.\nRodger A et al. VIH transmission risk through condomless sex IF VIH + partner en supressive ART: PARTNER study. 21st Conference on Retroviruses and Opportunistic Infections, Boston, abstract 153LB, 2014.\nEste post é un Ofrecemento de Olla Maromba\nSobre este vídeo. O Olla Maromba contribúe como polo catalizador de doazóns para a comercialización no brechó Positivo, unha iniciativa nosa, a parella que mantén Soropositivo.Org hai 15 anos,\netiquetas SIDA carga viral Carga viral e transmisión de VIH PEP preparación risco de transmisión do hiv tratamento\nOrdenar por\t relevancia\tOs máis novos primeiro\tPrimeiro o máis antigo\nOs dez textos máis lidosSEMANAMESALL\nClaudio Souza 28 28Ámerica / Sao_Paulo Febreiro 28Ámerica / Sao_Paulo 2015 78 views\nClaudio Souza 6 06Ámerica / Sao_Paulo Abril 06Ámerica / Sao_Paulo 2016 52 views\nClaudio Souza 16 16Ámerica / Sao_Paulo Maio 16Ámerica / Sao_Paulo 2015 30 views\nClaudio Souza 8 08Ámerica / Sao_Paulo Maio 08Ámerica / Sao_Paulo 2016 28 views\nEnfermidades do sistema inmunitario\nA xanela inmune, a fase de eclipse de dez días ea xanela inmune eterna\nClaudio Souza 22 22Ámerica / Sao_Paulo Febreiro 22Ámerica / Sao_Paulo 2018 16 views\nClaudio Souza 19 19Ámerica / Sao_Paulo Outubro 19Ámerica / Sao_Paulo 2016 14 views\nClaudio Souza 26 26Ámerica / Sao_Paulo Febreiro 26Ámerica / Sao_Paulo 2015 14 views\nClaudio Souza 30 30Ámerica / Sao_Paulo 30America agosto / Sao_Paulo 2016 14 views\nA baixa carga viral do VIH aumenta o risco de progresión da enfermidade á SIDA\nClaudio Souza 3 03Ámerica / Sao_Paulo Xunario 03Ámerica / Sao_Paulo 2016 11 views\n9 09Ámerica / Sao_Paulo Abril 09Ámerica / Sao_Paulo 2016 10 views\nClaudio Souza 11 horas\nClaudio Souza 2 días\nClaudio Souza 3 días\nClaudio Souza 3 semanas\nClaudio Souza 1 mes\nClaudio Souza 16 16Ámerica / Sao_Paulo Abril 16Ámerica / Sao_Paulo 2018\nClaudio Souza 24 24Ámerica / Sao_Paulo Febreiro 24Ámerica / Sao_Paulo 2018\nClaudio Souza 24 24Ámerica / Sao_Paulo Febreiro 24Ámerica / Sao_Paulo 2018 0 1\nClaudio Souza 1 01Ámerica / Sao_Paulo Decembro 01Ámerica / Sao_Paulo 2016\nClaudio Souza 16 16Ámerica / Sao_Paulo Novembro 16Ámerica / Sao_Paulo 2016\nClaudio Souza 1 01Ámerica / Sao_Paulo Novembro 01Ámerica / Sao_Paulo 2016\nClaudio Souza 2 02Ámerica / Sao_Paulo Setembro 02Ámerica / Sao_Paulo 2015\nClaudio Souza 31 31Ámerica / Sao_Paulo 31America agosto / Sao_Paulo 2015\nClaudio Souza 17 17Ámerica / Sao_Paulo 17America agosto / Sao_Paulo 2015\nClaudio Souza 14 14Ámerica / Sao_Paulo 14America agosto / Sao_Paulo 2015\nClaudio Souza 5 05Ámerica / Sao_Paulo 05America agosto / Sao_Paulo 2015\nClaudio Souza 3 03Ámerica / Sao_Paulo 03America agosto / Sao_Paulo 2015\nClaudio Souza 3 03Ámerica / Sao_Paulo Abril 03Ámerica / Sao_Paulo 2015\nClaudio Souza 14 14Ámerica / Sao_Paulo Febreiro 14Ámerica / Sao_Paulo 2015\nClaudio Souza 19 19Ámerica / Sao_Paulo Xaneiro 19Ámerica / Sao_Paulo 2015\nClaudio Souza 4 04Ámerica / Sao_Paulo Decembro 04Ámerica / Sao_Paulo 2014\nClaudio Souza 16 16Ámerica / Sao_Paulo Outubro 16Ámerica / Sao_Paulo 2014


(Redirixido desde "Tempo Coordinado Universal")\n"UTC" é unha abreviatura particular: é unha variante do tempo universal, (universal time, abreviadamente UT) e o modificador C (por "coordenado"), foi incluído para enfatizar que é unha variante de UT.\nUTC é o sistema de tempo utilizado por moitos standards da Internet e da World Wide Web. En particular, deseñouse o Network Time Protocol como unha forma de distribuír o tempo UTC na Internet. Algunhas emisoras internacionais de radio e televisión, como a BBC World Service, utilizan a UTC nas súas emisións, así como os radioafeccionados DX e na aviación.\nO servidor da Wikipedia, por exemplo, utiliza UTC como base para a súa lista de actualizacións de artigos. O horario UTC da Wikipedia neste momento é 22:15 (momento da impresión, en caso de que estea visualizando unha versión impresa).\nConsulte a hora no reloxio UTC BIPM\nTraído desde "https://gl.wikipedia.org/w/index.php?title=Tempo_Universal_Coordinado&oldid=4959125"\nA última edición desta páxina foi o 22 de outubro de 2018 ás 06:03.


A Fundación Repsol premia a creación dun novo material alternativo ao coiro | Noticias de Galicia | CRTVG\nPublicado o 18/02/2019 21:31\nPara responder á demanda de coiro que hai en Galicia habería que sacrificar 165.000 vacas. É o calculo que fixeron os alumnos de dous centros de Formación Profesional da Coruña, que acaban de gañar o programa Emprendemento en FP da Fundación Repsol cun produto que presentan como alternativa ao coiro.\nSon os primeiros produtos feitos con biotea, un novo material téxtil desenvolvido a partir de fungos e cunha textura similar á do coiro.\nMarcos Daporta, alumno do IES Fernando Wirtz da Coruña: "Unha alternativa totalmente ecolóxica, biodegradable, endémica, de aquí de Galicia. Por riba, non ten ningunha clase de residuos. Comparece o futuro. Ademais está feito de fungos, algo que temos aquí a abundar".\nOs creadores do biotea, que colaboraron durante o proceso coas marcas Elena Ferro e Manolo Cremallera, destacan tamén a redución do uso de auga na produción desta alternativa ao coiro.\nJosé Ramón Mosquera, alumno do IES Fernando Wirtz da Coruña: "Facer un bolso de pel ten un consumo de dúas cisternas e media de auga. Con este sistema, o consumo de auga sería residual. É moi importante a diferenza de impacto ambiental que hai producindo dunha maneira ou doutra".\nMáis de 50 alumnos e unha ducia de profesores pertencentes a nove centros educativos da provincia da Coruña participaron na segunda edición deste programa de emprendemento. Os alumnos, asesorados por voluntarios de Repsol, recibiron máis de 20 horas de formación.\nOs edís socialistas de Piñor deixan o partido ao sentirse "traizoados"


Poesía e música para demostrar que Galicia non se vende - Vigo al minuto\nPoesía e música para demostrar que Galicia non se vende\nReivindicar facendo unha xuntanza festiva. A Caravana Galiza non se vende da o seu décimo concerto esta noite (21:30 h) en Cospeito cunha xornada cargada de poesía, música e entretemento coa que quecer motores de cara á manifestación convocada polas asociacións dos afectados polas minas galegas que se celebrará mañá en Santiago de Compostela.\nMini e Mero ( A Quenlla), o grupo de gaiteiros Caivanca e os de folk Buxos Verdes e Os valuros de Castro de Rei conforman o cartaz dunha noite animada por Xurxo Souto, Fidel Fernán e Xavier Cordal coa lectura de poesías e escritos a favor da protección da Terra Chá e na contra da destrución que producirían as minas na zona.\nNumerosos colectivos levan tres anos loitando contra as concesións para a extracción de seixo nas minas de A Pastoriza, Cospeito, Castro de Rei, Vilalba, Abadín e Riotorto. Dende o ano 2007, o Sindicato Labrego Galego ten promovido varios recursos de alzada e revisión, pedindo a nulidade das concesións mineiras, recursos que se atopan algúns xa en fase de resolución. Tamén teñen presentado escritos dirixidos ao Valedor do Pobo, así coma ás distintas administracións que podían ter responsabilidade nestas concesións.\nA mellor lamprea está no prato en Valença\nPintura, danza e présas para pechar o 'Alt.10'


“Ponte no meu lugar” ou cómo deseñar unha cidade para todos e todas | Radiofusion - A programación das Emisoras Municipais Galegas\n“Ponte no meu lugar” ou cómo deseñar unha cidade para todos e todas\n15 de Xaneiro, 2010 - 12:00 h. | Publicada por Radio Fene\nA comezos do vindeiro mes de febreiro comezará en Ferrol unha nova edición do programa de sensibilización sobre a diversidade funcional “Ponte no meu lugar”. Impulsado pola Asociación de Pais de Nenos con problemas Psicosociais (Aspaneps), en colaboración coa área de Benestar do Concello, o proxecto vai dirixido a alumnos e docentes de 5º e 6º de Primaria dos centros educativos da cidade.\n“Ponte no meu lugar” naceu hai tres anos como unha maneira de procurar a integración dos alumnos do centro ocupacional de Aspaneps en actividades de carácter sociocultural. En palabras do educador social de Aspaneps, Xavier Picos, o programa cumpre unha dobre función porque, ademais de integrar, “pretende sensibilizar aos nenos e nenas cara as persoas con discapacidade, fomentando a solidariedade e a tolerancia”.\nDoce centros, emprazados no concello de Ferrol, participarán este ano en “Ponte no meu lugar”. En cada un deles, ao longo dunha semana, alumnos e docentes realizarán traballos a partir da unidade didáctica, dos carteis ou do material audiovisual aportado por Aspaneps. Ademais, ao remate, os alumnos realizarán diferentes exercizos en cadeira de rodas, cunha venda nos ollos ou con cascos nos ouvidos “para descubrir por eles mesmos a inaccesibilidade ou accesibilidade do seu centro”.\nComo novidade, nesta terceira edición de “Ponte no meu lugar”, Aspaneps incorpora como ferramenta de traballo a denominada Guía de Interpretación Visual da Accesibilidade. Segundo Xavier Picos, esta publicación xorde da experiencia de “Ponte no meu lugar” nos últimos dous anos. De xeito gráfico, a guía reproduce algúns dos elementos de inaccesibilidade que se atopan a cotío nos centros escolares e o seu entorno: barreiras físicas, sensoriais e de integración.


DEPORTES E BENESTAR ANIMAL\nAberto ata o 15 de xuño o prazo de solicitude de utilización das instalacións deportivas municipais\nA concelleira de Deportes, Esther Pedrosa, deu conta en rolda de prensa do plan de desescalada deste departamento municipal. Anunciou que ata o 15 de xuño estará aberto o prazo de solicitude extraordinaria de uso das instalacións deportivas municipais.\nO Concello e a Xunta preparan a posta en marcha da nova estación de autobuses intermodal\nO alcalde de Santiago, Xosé Sánchez Bugallo, e a conselleira de Infraestruturas e Mobilidade, Ethel Vázquez, mantiveron este martes unha xuntanza cos responsables da empresa municipal Tussa para abordar a xestión da nova estación de autobuses da intermodal de Santiago. Na reunión tamén participaron os concelleiros de Urbanismo, Mercedes Rosón; e de Mobilidade e Seguridade Cidadá, Gonzalo Muíños; o director municipal da Área de Urbanismo, Ignacio Cerrada; e o director xeral de Mobilidade da Xunta, Ignacio...\nA praza do Obradoiro acolleu este mediodía un minuto de silencio para condenar os últimos catro asasinatos machistas, os acontecidos este luns en Espluges de Llobregat (Barcelona), o pasado 13 de abril en Valladolid, o 30 de abril en Corbera de Llobregat (Barcelona) e o 28 de maio en Girona.\nO Refuxio de Animais abrirá ao público o 21 de xuño\nA concelleira de Benestar Animal, Esther Pedrosa e a directora do Refuxio de Animais de Bando, Olalla García, explicaron en rolda de prensa o plan de desescalada desta instalación municipal. A partir do 21 de xuño, o Refuxio abrirá ao público nos horarios habituais.\nO Apego retoma este xoves as actividades presenciais con novas propostas para os/as máis pequenos/as\nAs tardes do Espazo Apego acollen durante este mes de xuño nunha contorna segura actividades relacionadas coa crianza en galego: charlas, obradoiros, contos, música, xogos… Para poder cumprir as normas de distanciamento, todas as actividades terán un límite reducido de asistentes e precisarán inscrición previa en dlg@santiagodecompostela.gal.\nTURISMO, URBANISMO E SEGURIDADE CIDADÁ\nO Concello de Santiago e a Asociación Hostalería Compostela analizan como se está desenvolvendo o proceso de desescalada\nOs concelleiros de Urbanismo, Mercedes Rosón; de Turismo, Sindo Guinarte; e de Mobilidade e Seguridade Cidadá, Gonzalo Muiños; reuníronse con responsables da Asociación Hostalería Compostela. Foi unha xuntanza de seguimento, na que tanto o Concello de Santiago como a entidade valoraron positivamente como se está desenvolvendo o proceso de desescalada no sector hostaleiro e de restauración, e como os establecementos están, segundo explicou Sindo Guinarte, "recuperando progresivamente a normalidade que os límites de...\nO alcalde participa o xoves no webinario "Selo comercio de confianza", dirixido aos establecementos comerciais\nO alcalde, Xosé Sánchez Bugallo, participará na presentación do webinario informativo "Selo comercio de confianza. Transmitir seguridade para gañar confianza", que se desenvolverá este xoves, 4 de xuño, de 19:00 a 20:00 horas, vía telemática. A xornada está dirixida aos establecementos comerciais e nela, a secretaria xeral da Cámara de Comercio de Santiago, Rosa Mary Cardeso; e o secretario xeral accidental, Fernando Pérez, explicarán a funcionalidade desta distinción, a quen vai...


"O Concello do Grove convoca as axudas para adquisición de libros de texto e material escolar para o curso 2017-2018"\nO período para a tramitación das axudas vai dende o 1 de xuño ó 30 de xuño de 2017.\nO Concello do Grove ten establecido un programa de axudas para a adquisición de libros de texto e material escolar dirixido a aquelas familias que non dispoñen de renda suficiente para enfrontar os gastos derivados da escolarización dos fillos que cursen estudos de ensino obrigatorio e/ou educación infantil.\nAs axudas enmárcanse dentro da partida e das condicións establecidas para as Axudas de Emerxencia Social. O obxectivo destas achegas é facilitarlles aos nenos e nenas procedentes de familias en condicións económicas precarias os medios precisos para a súa promoción nos niveis de ensino obrigatorio e educación infantil e a potenciar a igualdade no acceso ao ensino de todos os cativos, independentemente da situación económica da súa familia.\nEstas achegas van dirixidas os nenos de Educación Infantil (0- 3 años), dotadas con 60 euros por fillo para material escolar; edcación infantil ( 4-6 años), dotadas con 100 euros por fillo para libros e material escolar; educación primaria, dotadas con 50 euros por fillo para material escolar, e os da ESO, dotadas con 70 euros por fillo para material escolar.


SUBVENCIÓNS PARA PROMOVER O AUTOEMPREGO E A ACTIVIDADE EMPRENDEDORA NA COMUNIDADE AUTÓNOMA GALEGA DAS PERSOAS GALEGAS RETORNADAS. 2016\nRESOLUCIÓN DO 15 DE FEBREIRO DE 2016, DA SECRETARÍA XERAL DE EMIGRACIÓN, POLA QUE SE APROBAN AS BASES REGULADORAS PARA A CONCESIÓN, EN RÉXIME DE CONCORRENCIA NON COMPETITIVA, DE SUBVENCIÓNS PARA PROMOVER O AUTOEMPREGO E A ACTIVIDADE EMPRENDEDORA NA CA GALEGA DAS PERSOAS GALEGAS RETORNADAS. 2016.\nd) Residir ou exercer a súa actividade laboral ou profesional na CA de Galicia.\n1. Persoas traballadoras autónomas por conta propia:\nb) Tener dado de alta no réxime correspondente da Seguridade Social ou mutualidade do colexio profesional que corresponda.\n2. Persoas socias traballadoras de sociedade laboral ou cooperativa de trabajo asociado.\na) As entidades deberán estar legalmente constituidas no Rexistro Administrativo de Sociedades Laborais de Galicia ou no Rexistro de Cooperativas de Galicia.\nb) Afiliación da entidade na Seguridade Social e de cada unha das súas persoas traballadoras.\nQuedan excluídas as persoas socias de sociedades mercantís.\n1. GASTOS DE ESTABLECEMENTO\nDe notaría o rexistro.\nGastos derivados do desenvolvemento e implantación de páxina xeb e de pasarela de pagamento para a realización de vendas en liña.\nArrendamento de local, de maquinaria e de equipamentos informáticos e subministración de servizos imputables no desenvolvemento de actividades (calefacción, gas, auga, electricidade, telefonía e internet) xeradas nos tres meses anteriores á alta no réxime correspondente da Seguridade Social ou mutualidade do colexio profesional que corresponda.\n2. CONTÍA MÁXIMA DA SUBVENCIÓN\n80% dos gastos subvencionables estimados no orzamento presentado que correspondan á persoa solicitante en función da súa porcentaxe de participación, de ser o caso, ata unha contía máxima de 4.000 euros para o caso de persoas traballadoras autónomas ou por conta propia, e de 6.000 euros para o caso de persoas socias traballadoras de sociedades laborais ou cooperativas de traballo asociado.\nCando a persoa solicitante teña 39 anos ou menos, o importa da subvención resultante incrementarase en 1.000 euros, e en 1.000 euros máis no caso de ser muller.\nAutónom@s Emprego Igualdade SUBVENCIÓNS Subvencións e axudas


Noemí Salomón Saavedra (Redondela, 1990) obtén o Título de Grao en Interpretación de Piano no Conservatorio Superior de Música de Vigo. Recoñecida como muller destacada dentro do ámbito musical no Concello de Redondela, Noemí colaborou como pianista acompañante na Fundación Ana María Iriarte en Madrid.\nNo 2016 obtivo o Premio Mención de Honra nos Premios á Excelencia Musical Mans Futuro, que a levou a gravar o seu primeiro traballo discográfico en solitario titulado Beethoven e Ravel (Estudios Mans, 2016). Neste ano finaliza o Máster de Interpretación de Piano na Universidad Alfonso X el Sabio de Madrid.\nDestacar seus concertos no Teatro de Aquisgrán, no Auditorio da Hochschule für Musik und Tanz de Aachen (Alemaña), e na Wienner Saal de Salzburgo (Austria) e no Auditori i Palau de Congressos de Castelló (Valencia).\nEntre 2017-2019 foi profesora de piano e pianista acompañante na Sociedade Musical e Conservatorio de Guimarães e na Escola Profissional de Música de Viana do Castelo (Portugal). O ano seguinte, no Conservatorio Superior de Música de Vigo e no da Coruña. Mentres tanto entre os anos 2018- 2020, realizou a gravación do seu segundo traballo discográfico: Proxecto Mestre Vide – 125 Aniversario Nacemento, en colaboración coa Xunta de Galicia e coa Deputación de Ourense coa que realiza desde entón unha xira de concertos a nivel nacional.


Alain Johannes - Wikipedia, a enciclopedia libre\nAlain Johannes (nado en Santiago de Chile en 1962) e un guitarrista estadounidense e, xunto coa súa compañeira Natasha Shneider e o batería Jack Irons, un dos fundadores da banda Eleven. Á parte do seu traballo con Eleven tamén colaborou con moitas outras bandas e artistas coma Chris Cornell, Queens of the Stone Age, Them Crooked Vultures, Mark Lanegan e The Desert Sessions, tanto facendo labores de músico coma de produtor.\nAlain Johannes en 2018\nMCA Records, Interscope Records, Rekords Rekords, Sire Records, Ipecac Recordings,\nEleven, Queens of the Stone Age, Desert Sessions, Anthym, What Is This?, Jason Falkner, Jack Irons, Spinnerette, Chris Cornell, UNKLE, Mark Lanegan Band, Millionaire, Eagles of Death Metal, Mondo Generator, Them Crooked Vultures\nanos 80 - presente\nNa súa adolescencia Johannes formou a banda Anthym con Jack Irons, Flea e Hillel Slovak. A banda posteriormente pasaría a chamarse What Is This? No ano 1987 Alain Johannes, xunto con Natasha Shneider, editarían un álbum como Walk the Moon através do selo MCA.\nEleven formaríase en 1990 e editou o seu primeiro álbum, Awake in a Dream, en 1991. A este seguiríano os discos Eleven en 1993, Thunk! en 1995, Avantgardedog no 2000 e Howling Book no 2003.\nJohannes contribuíu no álbum de debut de Jason Falkner, Jason Falkner Presents Author Unknown, editado en 1996. Tamén axudou no álbum en solitario de Chris Cornell de 1999, Euphoria Morning, facendo labores de guitarrista e produtor; e tamén formou parte da banda de xira de Chris Cornell que promocionou dito álbum. Fixo mesturas e tocou no primeiro traballo en solitario de Jack Irons, Attention Dimension, editado no 2004.\nNo ano 2005 uníuse a Queens of the Stone Age para tocar a guitarra e o baixo en Lullabies to Paralyze. Anteriormente fora convidado a traballor no seu predecesor, Songs for the Deaf, escribindo parte do tema "Hanging Tree" durante unha das Desert Sessions. Participou tamén na xira do álbum e aparece no DVD Over the Years and Through the Woods. Johannes novamente tivo un papel importante no álbum seguinte da banda, Era Vulgaris, pero optou por concentrarse en Eleven con Natasha e a parella deixou a banda antes de que comezase a xira de promoción.\nActualmente é membro da nova banda de Brody Dalle Spinnerette. E recentemento fixo a mestura do tema "Gypsy Woman" do novo álbum de Hilary Duff Dignity.\nTraído desde "https://gl.wikipedia.org/w/index.php?title=Alain_Johannes&oldid=5606890"\nÚltima edición o 22 de outubro de 2020 ás 14:21\nA última edición desta páxina foi o 22 de outubro de 2020 ás 14:21.